# KISKŐRÖS VÁROS POLGÁRMESTERE

## ELŐTERJESZTÉS

(a Képviselő-testület 2016. december 14-i ülésére)

### Tárgy: A helyi iparűzési adóról szóló önkormányzati rendelet egyes rendelkezéseinek hatályon kívül helyezése

2016. november 25-én került kihirdetésre az egyes adótörvények és más kapcsolódó törvények módosításáról szóló 2016. évi CXXV. törvény ( a továbbiakban: Mód. törvény), amely többek között módosította a helyi adókról szóló 1990. évi C. törvényt ( a továbbiakban: Htv.). A Mód. törvény szerint 2017. január 1-jén hatályát veszti a Htv. 39/C. § (5) bekezdése, vagyis a helyi iparűzési adó vonatkozásában nyújtható adómentesség, adókedvezmény már nem minősül csekély összegű ( de minimis) támogatásnak.

A „de minimis”, azaz csekély összegű támogatások igénybevételéhez speciális nyilvántartási és adatszolgáltatási kötelezettség is társul, ennek megfelelően módosította a Képviselő-testület a helyi iparűzési adóról szóló 24/2015. (XI.26.) önkormányzati rendeletet ( a továbbiakban: Ir.) 2016. februári ülésén, kiegészítve a rendeletet azokkal a mellékletekkel, amelyeket a csekély összegű támogatások igénybevétele esetén az adózónak illetve az adóhatóságnak ki kell állítania a kedvezmény jogszerű igénybevételéhez. A Htv. 39/C. § (5) bekezdésének hatályon kívül helyezésével az Ir-ben is hatályon kívül kell helyezni a „de minimis”, csekély összegű támogatással kapcsolatos rendelkezéseket.

A Mód. törvény 115. §-a alapján a Htv. 39/C. § (5) bekezdésének a Mód. törvénnyel hatályon kívül helyezett rendelkezését a 2016. évben kezdődő adóév helyi iparűzési adójának megállapítása során nem kell alkalmazni.

A fentiek alapján javaslom, hogy a Képviselő-testület a helyi iparűzési adóról szóló 24/2015. (XI.26.) önkormányzati rendelet egyes rendelkezéseit a rendelet-tervezetben foglaltak szerint helyezze hatályon kívül.

**Kiskőrös, 2016. december 6.**

 **Domonyi László sk.**

 **polgármester**

**KISKŐRÖS VÁROS ÖNKORMÁNYZATA**

**KÉPVISELŐ-TESTÜLETÉNEK**

**……./2016.( ) önkormányzati rendelete**

**a helyi iparűzési adóról szóló**

**24/2015. (XI.26.) önkormányzati rendelet egyes rendelkezéseinek hatályon kívül helyezéséről**

(Tervezet)

Kiskőrös Város Önkormányzatának Képviselő-testülete a helyi adókról szóló 1990. évi C. törvény 1. § (1) bekezdésében, 6.§ a) pontjában kapott felhatalmazás alapján, az Alaptörvény 32. cikk (1) bekezdés h) pontjában meghatározott feladatkörében eljárva a következőket rendeli el:

**1.§**

Hatályát veszti a helyi iparűzési adóról szóló 24/2015. (XI.26.) önkormányzati rendelet

1. 2.§ (2)-(10) bekezdései,
2. 1. melléklete,
3. 2. melléklete.

2. §

1. Ez a rendelet 2017. január 1-jén lép hatályba.
2. Ez a rendelet a hatályba lépést követő napon hatályát veszti.